Robinsonekspedisjonen sesong 1

**Robinsonekspedisjonen sesong 1** var første sesong av *[[Robinsonekspedisjonen]]* og hadde TV-premiere den 19. september 1999. Finalen ble sendt den 5. desember samme år. Vinner ble Christer Falck.

## Deltakere
Det var 16 deltakere som ble plukket ut blant 5100 søkere. Ekspedisjonen forgikk på øya Cadlao utenfor Filippinene. Finalistene tilbrakte 42 døgn på øya. Om natten ble deltagerne overlatt til seg selv.

Robinson-deltakerne hadde psykolog-vakt døgnet rundt etter oppholdet. Sammen med Mona Ståle, personalkonsulent og teambygger, hadde psykolog John Sandstrøm beredskap hele høsten.

## Produksjon
Opptakene startet 8. juni og ble fullført i midten av juli. Det ble holdt Robinsonkamp og øyråd i alle episodene unntatt sammenslåingsepisoden. Kappestriden ble introdusert i program tre. Produksjonskostnadene var på ca. 20 millioner kroner. Totalt hadde TV3 og produksjonsselskapet Strix om lag 200 personer i sving under innspillingen. Blant dem en lege og to sykepleiere. I alt fire reportasjeteam - bestående av reporter, fotograf og lydtekniker - fulgte deltagerne så lenge det var lys nok til opptak.  Det ble gjort 500 timer med opptak som ble klippet ned til 13 episoder.

Dennis Storhøi ble først lansert som programleder, men etter noen uker falt valget på Nils Ole Oftebro.

## Seertall
Seriens første sesong ble ikke den seersuksessen som kanalen hadde håpet. TV3s ledelse uttalte at måtte ha et snitt på 500 000 seere for å balansere kostnadene. Premieren ble sett av 334 000, mens sesongen som helhet hadde et snitt på i underkant av 300 000 seere. Finaleepisoden ble sett av 369 000 seere.

## Deltakere

## Episoder
;Episode 1

16 deltakere reiste til El Nido i Filippinene. En voldsom tyfon medførte imidlertid at de måtte vente noen dager på et hotell. Da været hadde roet seg, kunne ekspedisjonen begynne og de ble delt inn i to lag: Lag Nord og Lag Sør. Det var 8 deltakere på hvert lag. Lagene ble satt i land på øya Cadlao på hver sin strand. De første timene forsøkte lagene å bygge hytte, tenne bål og skaffe mat. Første natt var preget av regn og kulde. Det var en del forskjell på hvordan det praktiske gikk for de to lagene, og lag Nord mestret det best i starten. Tredje dag var det tid for den første Robinsonkampen som var en hinderbane med stativer som krevde balanse, klatring og graving. Det var lag Nord som vant Robinsonkampen og lag Sør måtte dermed møte Nils Ole i det første Øyrådet. Litt etter Robinsonkampen ble det dramatikk i Nord-leiren da Tore Jørgensen faller fre en palme og får et palmeblad i øyet. Han måtte dra fra øya for å få legehjelp. Etter to timer var han tilbake med bandasje over øyet som var i ferd med å leges. De feiret også John Olav Vinge sin 36-årsdag og stemningen i leiren var harmonisk. I Sør-leiren følte folk seg stort sett trygge før øyrådet, men Christer Falck hadde plukket ut sitt første offer: Gunnar Myhr, som også jentene ikke mente passet inn i gruppa. Christer hadde bestemt på forhånd at Gunnar skulle vekk først. Gunnar ble dermed den første som ble utstemt i øyrådet. Han fikk hele 6 av 8 stemmer. De andre to gikk til Kari Devik. Før øyrådet satte Christer ut et falskt rykte om at Gunnar hadde forført en 14-åring på hotellet like før de dro til øya.

;Episode 2

Det var den femte dagen på øya da episode to startet. På lag Sør var stemningen mer avslappet etter at Gunnar måtte forlate øya. De fikk nytte av fiskegarnet hans som lå igjen. Christer avslørte deler av sine planer for seerne om å bruke de råtne knepene han kunne for å nå så langt som mulig. På lag Nord var det fortsatt mye harmoni. Men de oppdaget en havslange (Sjøorm) på land som John Olav mente var svært farlig, så han tok livet av den før den havnet i vannet. Så var det tid for ny Robinsonkamp. Det var en konkurranse hvor én deltaker fra hvert lag skulle klatre i en fjellvegg etter egg som lå i forskjellige reder. Lag Nord tapte Robinsonkampen. Tore Jørgensen ble utstemt med 4 av 8 stemmer i øyrådet. Tre gikk til Hanne Cecilie Akre og én til Ingunn Brønstad. Tore pådro seg en øyeskade i løpet av de første dagene og mente at det var det som bidro til at han ble utstemt i øyrådet.

;Episode 3
Episoden starter med den 8. dagen og er den første episoden med premiekonkurransen Kappestrid. Lagene skulle tenne bål og få en kanne med vann til å koke. Lag Nord vant og premien var fire høner og en hane.

Robinsonkampen var "Flåte race". På grunn av tommelen til John Olav (som han kuttet en del av med machete i forrige episode) og Erik sitt vonde øre, måtte de to stå over kampen for Lag Nord. For å kompensere for dette ble Christer og Poppe på Lag Sør også tatt ut. Lag Sør tapte og måtte i øyråd. Der ble Kari stemt ut da hun fikk 4 av 5 opptalte stemmer. De to siste stemmene ble ikke opptalt da hun gikk ut etter å ha fått fire (den femte gikk til Elisa).

;Episode 4
Starter med den 11. dagen.

Kappestrid: lagene skulle gjøre opp ild, brenne over et rep slik at et nøkkelknippe falt ned på bakken. Deretter skulle de finne den nøkkelen som passet i låsen til en skattkiste like ved. Lag Nord vant en knepen seier. Premien var et skattekart som lå inne i kisten som ledet dem til en nedgravd kasse på stranden. Innholdet var dykkerutstyr. 

Lag Nord tapte Robinsonkampen, som var hinderløype. Mette K. Flem Ulvestad ble stemt ut i øyrådet da hun fikk 4 av 7 stemmer. De resterende 3 gikk til Ingunn Brønstad.

;Episode 5
Starter med slutten av dag 13.

Kappestrid: lagene skulle klatre i hvert sitt tre og hente kokosnøtter som de skulle bruke melken til for å fylle opp et bambusrør. Lagmedlemmene hadde hver sine rolle i konkurransen. Ole klatret for lag Nord og Christer klatret for lag Sør. Lag Nord vant også denne premie-konkurransen, en liten personlig ting til hver enkelt deltager. Både Hanne og Ingunn ville helst ha vinflasken. Etter loddtrekning gikk den til Hanne, og det var henne som da kunne invitere en av de andre på lag Sør på 'date' i Ingenmanns-land. Christer ble valgt til å være med på det.

Lag Nord tapte Robinsonkampen ("Øylympiade"). Ingunn Brønstad ble utstemt da hun fikk 3 av 6 stemmer i øyrådet. De andre gikk til John Olav (2) og Kathrin (1). Hun hadde en avtale med tre andre deltagere om hvem som skulle stemmes ut. Men én sviktet avtalen (trolig Erik, basert på det vi seere kunne vurdere), og hun måtte derfor forlate øya. Hun hadde nærmest kontakt med Kathrin under oppholdet.

;Episode 6
Starter med den 17. dagen.

Kappestrid: lagene skulle fange fisk med bare hendene inne i en innhegning i grunt vann. Det var om å gjøre å fange mest fisk i vekt. Kathrin klarte å fange én fisk, mens lag Sør klarte ingen, dermed vant lag Nord konkurransen. Poppe på lag Sør klarte å få tak i en fisk, men bommet på fangstnettet da han skulle slippe den nedi!

Lag Sør tapte det som var den siste lagkonkurransen før sammenslåingen. Mette C. Iversen ble stemt ut da hun fikk 3 av 6 stemmer i øyrådet. De tre andre gikk til Poppe (2) og Elisa (1). Christer tapte sin del av konkurransen med vilje for å kvitte seg med henne, fordi han anså henne som en rival. Mette hadde mest kontakt med Elisa på øya. Hun følte seg til tider trakassert av Christer og Poppe.

;Episode 7
Starter med den 20. dagen.

Lagene ble oppløst og deltagerne ble slått sammen til en gruppe. Herfra var konkurransen individuell. Det ble holdt en Kappestrid, men ingen Robinsonkamp i denne episoden, derfor ble heller ingen stemt ut. Kappestriden var en "natursti" med spørsmål. Elisa vant denne og premien var en geit. Geita fikk navnet Gunnar.

;Episode 8
Starter med den 24. dagen.

Kappestrid: "Mål og Mening". Deltakerne skulle finne én gjenstand som var to meter lang, og én gjenstand som var 1.5 kg. tung. Gjennomsnittlig nærmest vant. Det ble Tore. Han fikk valget mellom en "pleie-pakke" der han kunne vaske seg og klippe og barbere osv. eller å velge en tønne med 2.5 kg. mel til hele laget. Tore sa at det var et enkelt valg og tok melet med seg tilbake til gruppen.

Robinsonkamp: konkurransen var tredelt, der den første delen var å skyte en kokosnøtt med en stor "sprettert" og komme nærmest en palme, som var målet. De fem som kom nærmest med sin kokosnøtt var Hanne, Christer, Ole, Poppe og Erik. I del to skulle alle fem etter tur kaste en kastestjerne på en tavle der en øy var tegnet på. Ulike områder av denne øya gav forskjellige poengsummer. De tre som kastet best var Ole, Christer og Poppe. De gikk videre til den siste delen av konkurransen, som var påstander fra Nils Ole med svar riktig/galt der de stod på en planke på en sjørøverskute i vannet. De måtte ta et skritt ut på 'planken' ved hvert feil svar avgitt. Siste stående ble Poppe, som da sikret seg immunitet i øyrådet (Christer røk først, deretter Ole). Kathrin ble stemt ut da hun fikk 6 av 8 oppleste stemmer i øyrådet, der de to andre gikk til Christer. De to siste stemmene ble ikke lest opp da det var klart at hun gikk ut etter å ha fått 6 stemmer. Hun ble den første som ble utstemt etter sammenslåingen.

Også i denne episoden: deltakerne fikk post - brev hjemmefra.

;Episode 9
Starter med den 27. dagen.

Kappestrid: Krabbeløp. Premien var en "middag fra det beste internasjonale kjøkken" og vinneren av konkurransen skulle velge å ta med seg en av de andre til å dele middagen med. Først ble de delt inn i tre "heat" med tre deltakere hver. Det var om og gjøre å være raskest til å få tak i krabbene som var lagt ut i sanden like foran der de stod. Tore, Ann-Iren og Jon Olav vant sine respektive "heat" og skulle deretter få sin krabbe til å gjennomføre en labyrint raskest. John Olav vant. Han valgte Elisa til å bli med å spise middag.

Robinsonkamp: I første del av konkurransen skulle deltakerne en og en ta seg gjennom en balansebane ("Bakken fanger") der det var om og gjøre å komme lengst uten å være nær bakken. De fire som kom lengst i løpet av 30 sekunder var med videre til den neste og siste delen av konkurransen. Lengst i balansebanen kom Tore (et spektakulært fall på slutten i det 30.sekund!). Deretter fulgte John Olav, Ole og Christer. Siste del av Robinsonkampen var et spill med kvadratiske ruter/felt som var lagt som et spillebrett utover i sanden. De fire deltakerne startet i hvert sitt hjørnet og skulle etter tur ta et skritt fra der de stod, og over til et nytt felt. Feltet de hadde stått på måtte snus, og var dermed ute av spill. Den siste deltakeren som kunne ta et skritt på et ledig felt, vant. Det ble John Olav som vant og fikk immuniteten i øyrådet (Tore røk først, deretter Christer).

I øyrådet ble Tore Hongset stemt ut da han fikk 5 av 9 stemmer. De resterende gikk til Christer (3) og Elisa (1). Tore mente at han ble satt opp på Christers «dødsliste» etter sammenslåingen, og at det da var et tidsspørsmål når han måtte ut. Han mente, som mange andre, at Christer var den store «edderkoppen» blant deltakerne. «*Christer skjønte at jeg hadde forsøkt å få folk til å stemme mot ham. Derfor røyk jeg ut*». Han mente at den eneste måten å redde seg fra Christer «dødsliste», var å vinne konkurransene og dermed immunitet. 

Også i denne episoden fikk deltakerene en oppmerksomhet fra Norge i form av hver sin videohilsen som de fikk se på en TV på stranden.

;Episode 10
Starter med den 30. dagen.

Kappestrid: Maskeraden. Deltagerne skulle først lage kostymer der de etterpå skulle ha oppvisning en og en foran de andre. Det skulle gjettes på hvem de var utkledd som (typisk kjente figurer eller person). Det var poeng for å gjette riktig på andre og for å bli gjettet riktig på en selv. Premien var noe eller noen som vinneren hadde savnet. Både Ole og Ann Iren fikk like mange poeng og det ble en utslags-spørrekonkurranse for å kåre vinneren. Det ble Ole. To dager senere fikk han en telefonsamtale med barndomsvennen Truls i Norge, som skulle vise seg å være på besøk på øya! Dette var de utkledd som: Christer: Zorro, John Olav: Neptun, Elisa: Kaptein Krok, Ann-Iren: Pippi Langstrømpe, Poppe: Dracula, Hanne: Robin Hood, Ole: Julenissen, Erik: Den Lille Havfruen. "Beste kostyme": Ole.

Utenfor konkurranser lagde de en flåte der Ann Iren, Elisa og Erik tok med seg geita på flåten til sivilisasjonen og fikk solgt den for penger til mat og diverse som de tok med tilbake til gruppen. Det var ekstra god stemning i leiren den kvelden.

Robinsonkamp: Tvekamp. To og to mot hverandre i duell i sanden på stranden. I kvartfinalen var de bundet i hvert bein med tau imellom, og skulle få den andre ut av balanse. Erik vant mot Poppe, Ole slo Elisa, Ann Iren vant over Hanne, Christer ble slått av John Olav. I semifinalen skulle de med bind for øynene og bjeller på armene "fange" motstanderen med en stor ring de hadde i hendene (rockering-størrelse). Det var en innhegnet firkantet "boksering" på stranden de møttes i denne delen. Erik vant over Ole og John Olav slo ut Ann Iren. I finalen skulle de kaste øks på blink annenhver gang. Erik mot John Olav. Poeng 1 til 5 per gang og best etter tre kast. Begge hadde null poeng før det siste kastet. Erik fikk to og John Olav klinket til med en overbevisende femmer, og vant dermed Robinsonkampen og immunitet i Øyrådet. 

I Øyrådet ble Ole André Sivertsen stemt ut da han fikk 5 av 8 stemmer. De resterende 3 gikk til Erik Espeseth.

;Episode 11
Elisa Røtterud ble utstemt da hun fikk 5 av 7 stemmer i øyrådet. De resterende 2 gikk til Erik Espeseth og Hanne Cecilie Akre. John Olav Vinge vant Robinsonkampen og fikk dermed immunitet i øyrådet.

;Episode 12
Semifinale med to øyråd. John Olav Vinge ble utstemt da han fikk 5 av 6 stemmer under et øyråd som ble holdt like etter en Robinsonkamp. John Olav klarte ikke å vinne Robinsonkampen og fikk dermed ikke immunitet (den ble vunnet av Poppe). Han fikk derfor alle stemmene imot seg. Han gav sin egen stemme til Erik. Bjørn E. Poppe Thorsen ble den neste som ble utstemt. Han klarte ikke å vinne Robinsonkampen og fikk dermed ikke immunitet i det neste øyrådet. Han fikk 4 av 5 stemmer i det som var det aller siste øyrådet. Han gav sin egen stemme til Hanne Cecilie. Robinsonkampen ble vunnet av Erik Espeseth og han fikk dermed immunitet i dette øyrådet. Erik, Ann-Iren Haugen, Hanne Cecilie Akre og Christer Falck var de fire siste og sikret seg derfor en bonus på 25 000 kroner hver.

;Episode 13
Finale: Erik Espeseth måtte forlate konkurransen da han sammen med de tre andre gjenværende deltakerne, skulle konkurrere om å stå lengst oppå en planke i havet. Christer Falck stod lengst og vant. Han skulle derfor plukke ut to av de tre andre til å bli med videre i konkurransen. Deltakerne hadde på forhånd avtalt mellom seg at den som falt først skulle forlate konkurransen. Erik var den første som falt i vannet.

Den aller siste Robinsonkampen i finalen var en spørrekonkurranse om de utstemte deltakerne. Hanne Cecilie Akre vant og fikk derfor velge hvem av de to hun ville sitte sammen med i storfinalen. Hun valgte Christer Falck og dermed røk Ann-Iren Haugen Utne ut av konkurransen. Ann-Iren er den eneste deltageren som ikke fikk noen stemmer mot seg i noen av øyrådene.

De åtte deltakerne som ble utstemt etter sammenslåingen skulle returnere til øya og stemme på hvem av de to som de mente burde vinne. Alle stemmene gikk til Christer Falck.

## Se også
*Oversikt over norske Reality-TV-serier

## Referanser